20. november 2020 Nr. 1658

Center for Cybersikkerhed pillugu inatsisip Kalaallit Nunaannut atuutsinneqalernissaanut peqqussut

UAGUT MAGRETHE AAPPAAT, Danmark-ip Dronninngia Guutip Saammaassineratigut, uppernarsarparput:

Center for Cybersikkerhed (internetikkut isumannaassuseq) pillugu inatsimmi nr. 713-imi 25. juni 2017-imeersumi § 26¹, Center for Cybersikkerhed pillugu inatsisip allanngortinneranik inatsimmi nr. 443 18. maj 2018-imeersumi § 3² aammalu Center for Cybersikkerhed pillugu inatsisip allanngortinneranik inatsimmi nr. 555 7. maj 2019-imeersumi § 3³ naapertorlugit aalajangersarneqarpoq, inatsit Kalaallit Nunaannut atuutilissasoq tulliuttuni allanneqarsimasutut:

Kapitali 1

*Suliassat aamma aaqqissuussaaneq*

**§ 1.** Center for Cybersikkerhed-ip suliassaraa annertuumik ikorfartussallugu isumannaallisaanermut paasissutissiinermut- aamma attaveqaqatigiinnermut atortorissaarutit isumannaatsuunissaat, atortut tamakkua inuiaqatigiinnut pingaaruteqarmata pinngitsoorneqarsinnaanatillu.

*Imm. 2.* Forsvarets Efterretningstjeneste-p (sakkutuut immikkut paasiniaasartui) Center for Cybersikkerhed-i ilagivaa.

Kapitali 2

*Nassuiaatit*

**§ 2.** Inatsit imatut paasineqassaaq:

1. Isumannaallisaanermi pisoq: Pisoq, ajortumik sunniuteqartoq imaluunniit nalilerneqartoq sunniuteqarsinnaasutut ammanermut, tatiginassutsimut imaluunniit data-nut illersugaasunut isertuussanullu, paasissutissiinermut periutsinut, qarasaasiatigut attaveqaatinut imaluunniit kiffartuussissutinut digital-iusunut.
2. Data-t ataatsimoortitat: Attaveqaqatigiinnerup imarisaa, kiffartuussivikkut attaveqaatikkulluunniit digital-iusumik ingerlanneqartoq.
3. Data-t ingerlaarnerinut takussutissat: Data-t ataatsimoortitat ingerlatinnissaat siunertaralugu suliarineqartut.

1 ”Aalajangersagaq imatut oqaasertaqarpoq: ”Inatsit Savalimmiunut Kalaallit Nunaannullu atuutinngilaq, kunngilli peqqussutaatigut tamakkiisumik ilaannakortumilluunniit Savalimmiunut Kalaallit Nunaannullu atuutsinneqalersinnaalluni, Savalimmiuni Kalaallit Nunaannilu pissutsinut naapertuuttumik.”

2 ”Aalajangersagaq imatut oqaasertaqarpoq: ”Inatsit Savalimmiunut Kalaallit Nunaannullu atuutinngilaq, kunngilli peqqussutaatigut tamakkiisumik ilaannakortumilluunniit Savalimmiunut Kalaallit Nunaannullu atuutsinneqalersinnaalluni, Savalimmiuni Kalaallit Nunaannilu pissutsinut naapertuuttumik.”

3 ”Aalajangersagaq imatut oqaasertaqarpoq: ”Inatsit Savalimmiunut Kalaallit Nunaannullu atuutinngilaq, kunngilli peqqussutaatigut tamakkiisumik ilaannakortumilluunniit Savalimmiunut Kalaallit Nunaannullu atuutsinneqalersinnaalluni, Savalimmiuni immikkut pissutsinut aammalu Kalaallit Nunaanni immikkut pissutsinut naapertuuttumik.”

1. Data-t uninngasuutit: Data-t, server-ini uninngasuutigineqartut, cloudtjenester-ini, qarasaasiani, toqqorsivinni, netværk-itigut atassusikkani, mobil-ini assigisaanilu.
2. Malware: Data-t ingerlaarnerinut takussutissat, Data-t ataatsimoortitat, Data-t uninngasuutit, immikkut ittumik pasineqartut data-t saassussisumit atorneqarsimasut siunertaralugu paasissutissiisarnermi isumannaallissaanermik akornusiinissaq.
3. Paasissutissat inunnut tunngasut: Paasissutissat suulluunniit inummut kinaassuserseriikkamut imaluunniit kinaassusersineqartussamut tunngassuteqartut.
4. Suliarinninneq: Iliuuserineqartoq sunaluunniit imaluunniit iliuuserineqartut tulleriiaat suulluunniit data-nik suliarinninneq elektronisk-iusoq imaluunniit elektronisk-iunngitsoq atorlugu.

Kapitali 3

*Center for Cybersikkerhed-ip isumannaatsumik attaveqaqatigiinnermik kiffartuussinera*

**§ 3.** Center for Cybersikkerhed-ip isumannaatsumik attaveqaqatigiinnermik kiffartuussinermini suliassaraa, pisortaqarfinni suliffeqarfinnilu ilaasuni nassaarnissaq, misissuinissaq aamma ikiuunnissaq pisuni isumannaatsuunissamut tunngasuni, tak. imm. 2 aamma 3.

*Imm. 2.* Namminersorlutik Oqartussat qullersaqarfii oqartussaqarfiilu noqqaassuteqarnikkut isumannaatsumik attaveqaqatigiinnermik kiffartuussinermut ilanngunneqarsinnaapput.

*Imm. 3.* Kommunit suliffeqarfiillu, inuiaqatigiinnut pingaaruteqartut, noqqaanikkut isumannaatsumik attaveqaqatigiinnermik kiffartuussinermut ilanngunneqarsinnaapput, Center for Cybersikkerhed-ip nalilerpagu, ilanngunneqarneq inuiaqatigiinni isumannaatsumik attaveqaqatigiinnermut iluaqutaassasoq.

*Imm. 4.* (Kalaallit Nunaannut atuutsinneqalissanngilaq)

*Imm. 5.* Imm. 2 aamma 3 malillugit Forsvarsministeri ilanngunneqarnissamut atugassarititaasut pillugit maleruagassanik aalajangersaasinnaavoq.

Kapitali 4

*Inatsisini tunngaviusuni § 72 malillugu akuliunneq*

**§ 4.** Center for Cybersikkerhed-ip isumannaatsumik attaveqaqatigiinnermik kiffartuussinermini eqqartuussivimmiit akuerineqaqqaarani data-t ingerlaarnerinut takussutissat, data-t ataatsimoortitat aamma data-t uninngasuutit pisortaqarfinni suliffeqarfinnilu ilaasuni pigineqartut suliarisinnaavai, tak. § 3, imm. 2 aamma 3, siunertaralugu inuiaqatigiinni isumannaatsumik attaveqaqatigiinnermik kiffartuussinissaq.

**§ 5.** Isumannaassusermut tunngatillugu tunngavilimmik pasitsaassisoqaraangat Center for Cybersikkerhed-ip isumannaatsumik kiffartuussinerminut atatillugu eqqartuussivimmiit akuerineqaqqaarani, data-t uninngasuutit kiffartuussinermut attaveqanngitsut suliarisinnaavai pisortaqarfinninngaanneersut imaluunniit suliffeqarfinninngaanneersut, imaattoqarpat

* 1. pisortaqarfiup imaluunniit suliffeqarfiup Center for Cybersikkerhed ikiorneqarnissamik noqqaaffigisimappagu, data-llu uninngasuutit isumannaatsumik attaveqaqatigiinnermik kiffartuussisunut tunniussimappagit aammalu suliarinissaannut allakkatigut akuerisimalluni aamma
	2. suliarinninneq nalilerneqarpat, inuiaqatigiinnut isumannaatsumik attaveqaqatigiinnermik qaffasissumik kiffartuussinermut naapertuuttoq.

**§ 6.** § 3, imm. 2 aamma 3 naapertorlugu Center for Cybersikkerhed-ip isumannaatsumik attaveqaqatigiinnermik kiffartuussinermut ilaasunik isumaqatigiissuteqarfeqareernermigut pisortaqarfinni imaluunniit suliffeqarfinni isumannaassutsimut navialisitsisumik pisumik pasitsaassaqarnermigut eqqartuussivik aqqutigeqqaarnagu mattussisinnaavoq, allannguisinnaavoq imaluunniit data-t ingerlaarnerinut takussutissat aamma data-t ataatsimoortitat allatigut ingerlatissinnaavai, pisortaqarfimmi imaluunniit suliffeqarfimmi attaveqaatitigut aalajangersimasutigut aallaaveqartumik ingerlatsinikkut, inuiaqatigiinni isumannaatsumik attaveqaqatigiinnissaq siunertaralugu.

*Imm. 2.* Data-t uninngasuutit eqqarsaatigalugit imm. 1 assinganik atuutissaaq pisortaqarfinni aamma suliffeqarfinni. Isumannaassutsimut navialisitsisumik pisumik pasitsaassaqarnermigut isumannaatsumik attaveqaqatigiinnermik kiffartuussisup pisortaqarfik imaluunniit suliffeqarfik isumaqatigiissuteqarfigeriarlugu data-t uninngasuutit piiarsinnaavai isumannaassutsimut navialisitsisut.

**§ 6 a.** Isumannaatsumik attaveqaqatigiinnermik kiffartuussinermi pisortaqarfiit imaluunniit suliffeqarfiit siunnersornissaat eqqarsaatigalugu Center for Cybersikkerhed-i teknikkikkut isumannaallisaaniarluni misissuisinnaavoq, pisortaqarfiit imaluunniit suliffeqarfiit pineqartut tamanna pillugu Center for Cybersikkerhed-imut noqqaassuteqarsimappata.

*Imm. 2.* Pisortaqarfinniit imaluunniit suliffeqarfinniit noqqaaffigineqarnikkut Center for Cybersikkerhed-i isumannaatsumik attaveqaqatigiinnermik kiffartuussinerminut atatillugu misissuisinnaavoq

1. eqqartuussivimmiit akuerineqaqqaarani pisortaqarfiit aamma suliffeqarfiit data-t ingerlaarnerinut takussutissaataat, data-t ataatsimoortitaat aamma data-t uninngasuutaat suliarisinnaavaat,
2. pisortaqarfiit imaluunniit suliffeqarfiit data-taat suliarisinnaavaat pineqartut sulisuinit aamma innuttaasunit aaneqarsinnaasut aamma
3. pinaveersaartitsilluni suliniutinik aallartitsisinnaavoq suliffeqarfinni pisortaqarfinnilu, aamma taakkua immikkoortortaqarfiini, sulisunut aalajangersimasunut tunngatillugu.

**§ 6 b.** Saassussisut periaasiinik aamma atortuinik ilisimasaqarnerulerumalluni Center for Cybersikkerhed-i piviusuusaartitsiilluni saassunneqarsinnaasunik ikkussisinnaavoq, ikkussinerit taamaattut nalilerneqarpata inuiaqatigiinni qaffasissumik isumannaassusilimmik attaveqaqatigiinnermik kiffartuussinermut iluaqutaasinnaasut.

*Imm. 2.* Piviusuusaartitsilluni saassunneqarsinnaasoq data-nik inissiinikkut saassunneqarpat, taava Center for Cybersikkerhed-i eqqartuussivimmiit akuerineqaqqaarani data-nik inissitanik suliarinnissinnaavoq siunertaralugit paasinninnissaq, misissuinissaq aammalu isumannaatsumik

attaveqaqatigiinnermik kiffartuussinermut atatillugu ilanngussinissaq imaluunniit innuttaasunut, pisortaqarfinnut suliffeqarfinnullu paasititsinissaq, navialisitsisinnaasumik pisoqarsimaneranik.

**§ 6 c.** Isumannaatsumik attaveqaqatigiinnermik kiffartuussinermi navialisitsisinnaasumik pisoqarpat taava Center for Cybersikkerhed-i pinngitsoortitsiniarluni, unitsitsiniarluni imaluunniit killiliiniarluni iliuuseqarsinnaavoq domæne-t atiinik atuinikkut imaluunniit assingusunik atuinikkut, saassussisuusumit atorneqartunik imaluunniit atorneqarsimasunik, aatsaalli taakkua nalunaarsorneqarsinnaagaangata.

*Imm. 2.* Center for Cybersikkerhed-ip imm. 1 naapertorlugu it-kkut atortulersuutinik atuinermini data-nik inummik pingajuusumit tigusaqaruni, taava eqqartuussivimmiit akuerineqaqqaarani data-t tiguneqartut suliarisinnaavai siunertaralugu paasinninnissaq, misissuinissaq imaluunniit ilanngussinissaq aammalu pisortaqarfinni suliffeqarfinnilu isumannaatsuunissami qularnarunnaarsitsinissaq imaluunniit innuttaasunut, pisortaqarfinnut suliffeqarfinnullu isumannaatsuunissaq pillugu pisoqarsimaneranik paasititsinissamut.

Kapitali 4 a

*Saqqummiussaq*

**§ 7.** Isumannaatsumik attaveqaqatigiinnermut kiffartuussinermi navialisitsisinnaasut pillugit qulaajaasinnaaneq pillugu inatsisitigut pisinnaatitaasumut imaluunniit inummut peqqussuteqartoqarsinnaavoq takutitsinissamut imaluunniit paasissutissanik tunniussinissamut e- mail konto-mik, ip-adresse-mik imaluunniit domæne-mik atuisoq pillugu, paasissutissanut tunngatillugu inuk pineqartoq atuisuusutut paasineqarpat.

*Imm. 2.* Imm. 1 malillugu peqqussutigineqartoq nalunaarutigineqassanngilaq, iliuuserineqartoq suliap ingerlanneqarneranut akornutaasinnaappat aamma iliuuserineqartup nassatarissappagu annaasaqaataalluni imaluunniit akornutaalluni.

**§ 7 a.** § 7 naapertorlugu saqqummiussinissamik peqqussut Kalaallit Nunaanni Eqqartuussivimmiit aalajangerneqassaaq Center for Cybersikkerhed-ip piumasaqarnera malillugu.

*Imm. 2.* Aalajangiineq malillugu eqqartuussut inernilerneqassaaq. Eqqartuussinerit matoqqasumik ingerlanneqassapput. Eqqartuussinerup inernilernerani suliamut tunngatillugu pisimasut allanneqassapput, tassani ikiuutaassalluni, akuliunnermi piumasaqaatigineqartut naammassineqarsimassasut. Aalajangiilluni inerniliineq qaqugukkulluunniit allanngortinneqarsinnaavoq.

**§ 7 b.** § 7 naapertorlugu eqqartuussivik saqqummiusseqqusilluni aalajangiinnginnermini, inuk paasissutissanik pigisaqartup oqaaseqarnissaanut periarfissiissaaq.

*Imm. 2.* Nunani allani pissaaneqarneq imaluunniit naalagaaffiup isumannaatsuunissaa pineqartillugit, eqqartuussivik imaluunniit Center for Cybersikkerhed peqqusisinnaavoq, paasissutissanik pigisaqartoq, § 7 malillugu takutitsisussaq imaluunniit tunniussisussaq, suliami ilisimasani pillugit nipangersimasussaatitaavoq. Peqqussutigineqartoq suliffeqarfimmut

nalunaarutigineqarpat, tamanna aamma inatsisitigut pisinnaatitaasumut pisussaatitaasumullu imaluunniit inummut, suliffeqarfimmut attuumassuteqarnini tunngavigalugu suliamut tunngatillugu ilisimasaqalersimasumut aamma atuutissaaq.

*Imm. 3.* Imm. 2 malillugu peqqussut Cyber for Cybersikkerhed-imit imaluunniit eqqartuussivimmit atorunnaarsinneqarsinnaavoq. Center for Cybersikkerhed peqqussutigineqartup atorunnaarsinnissaanut akerliuppat taava tamanna akerliuneq eqqartuussivimmut saqqummiunneqassaaq.

**§ 7 c.** Kalaallit Nunaanni eqqartuussisarnermik inatsimmi malittarisassat, kapitali 30-mi eqqartuussiviit suliassinneqartussat pillugit aamma kapitali 43-mi eqqartuussivinnut qulliunerusunut ingerlatitseqqinnissamut periarfissat aamma atuupput.

**§ 7 d.** Center for Cybersikkerhed paasissutissanik pigisaqartumut saaffiginninnikkut kissaateqassaaq, aalajangiilluni inerniliineq eqquutsinneqassasoq. Eqqartuussiviup aalajangiilluni inerniliussaa piumasaqaateqarnikkut pineqartumut takutinneqassaaq. Pineqartup inatsisitigut tunngaveqarani peqqussutigineqartoq akuersaanngippagu, Kalaallit Nunaanni eqqartuussisarnermik inatsimmi § 150-mi malittarisassat malinneqarlutik atuutsinneqassapput.

Kapitali 5

*Inatsisinut allanut pissutsit, inummut paasissutissanik suliarinninnerit il. il.*

**§ 8.** Center for Cybersikkerhed-ip suliaqartarnera, pisortat ingerlatsinerat pillugu paasitinneqarsinnaatitaaneq pillugu inatsimmi ilaatinneqanngilaq, inatsimmili § 6 ilanngunnagu. Aamma Center for Cybersikkerhed-ip suliaqartarnera, pisortat ingerlatsinerat pillugu inatsimmi kapitali 4-miit 6-imut ilaatinneqanngilaq aamma inunnut paasissutissanik suliarinnittarneq pillugu inatsimmi ilaanngilaq.

*Imm. 2.* Forsvarsministeri aalajangiisinnaavoq, inunnut paasissutissanik suliarinnittarneq pillugu inatsit, pisortat ingerlatsinerat pillugu paasitinneqarsinnaatitaaneq pillugu inatsit aamma pisortat ingerlatsinerat pillugu inatsimmi kapitali 4-miit 6-imut tamakkerlugit imaluunniit ilaannakortumik Cyber for Cybersikkerhed-ip atorsinnaagai, makkua pineqartillugit

1. isumannaatsumik attaveqaqatigiinnermut kiffartuussinermut ilanngunniarlutik noqqaasut pillugit center-ip suliai, tak. § 3, imm. 3 aamma 4.
2. (Kalaallit Nunaannut atuutsinneqalissanngilaq)
3. (Kalaallit Nunaannut atuutsinneqalissanngilaq)

*Imm. 3.* Center for Cybersikkerhed-imi inunnut paasissutissanik suliarinninneq sunaluunniit kapitali 6-imi ilaatinneqarpoq. Kapitali 4 naapertorlugu data-nik suliaqarnermi, inunnut paasissutissat ilanngullugit, taava suliarinninnermi malittarissassat immikkut ittut kapitali 7- imiittut aamma atuutissapput.

**§ 8 a.** Paasissutissat, inatsimmi uani pineqartut, toqqorsivimmut nuunneqarsinnaapput danskit allagaateqarnermut inatsisaata malittarisassai malillugit.

*Imm. 2.* Center for Sikkerhed-ip paasissutissanik nuussinissaanut Forsvarsminister-i malittarisassanik aalajangersaasinnaavoq, toqqortaatigineqartussanik, Rigsarkiv-imut aammalu center-ip paasissutissanik taama ittunik toqqortaateqarneranut, Rigsarkiv-imut nuussisinnaanerup tungaanut.

**§ 8 b.** Pisortaqarfiit aamma suliffeqarfiit Center for Cybersikkerhed-imik suleqateqarnerat killilersugaanngilaq nipangiussisussaatitaaneq pillugu inatsisitigut aalajangersakkatigut imaluunniit inatsisitigut tunngavilimmik, takuuk imm. 2.

*Imm. 2.* Nipangiussisussaatitaaneq pillugu inatsisitigut aalajangersakkanik imaluunniit inatsisikkut tunngavilinnik Forvarsministeri malittarisassanik aalajangersaasinnaavoq, inatsisini pineqartuni pisortaqarfiit aamma suliffeqarfiit Center for Cybersikkerhed-imik suleqateqartarneranut tunngatillugu.

Kapitali 6

*Center for Cybersikkerhed-imi inunnut paasissutissanik suliarinnittarneq*

**§ 9.** Center for Cybersikkerhed-ip inunnut paasissutissanik katersinera siunertanut erseqqarissumik taaneqartunut tutsuiginartunullu atussaaq aammalu kingusinnerusukkut paasissutissanik suliarinninneq siunertanut taakkununnga uniuutissanngilaq. Inunnut paasissutissanik kingusinnerusukkut suliarinninnerit, taamaallaat oqaluttuarisaanermut, nalunaarsuusiornermut imaluunniit ilisimatusarnermut tunngasut, paasissutissanik katersuinermi siunertarisanut assortuinngitsuusutut nalilerneqarput.

*Imm. 2.* Inunnut paasissutissat, suliarineqartut, pineqartumut attuumassuteqartuussapput naammattuussallutillu aammalu annertunerussanatik, paasissutissanik katersuinermi siunertarineqartut eqqarsaatigalugit, aamma paasissutissanik kingusinnerusukkut suliarinninnissami.

**§ 10.** Inunnut paasissutissanik suliarinninneq taamaallaat pisinnaavoq, imaattoqarpat

1. inuup pineqartup erseqqarissumik suliarinninnissaq akuerippagu,
2. isumaqatigiissutaasimasoq piviusunngortinniarlugu suliarinninneq pisariaqarpat, inuup pineqartup peqataaffigisaa, imaluunniit pineqaatissiissutit naammassineqarnissaannut, inuup pineqartup piumasaqaateqarneratigut pisut isumaqatigiissutaasimasoq sioqqullugu,
3. suliassap inuiaqatigiinnut pingaarutillip naammassinissaanut suliarinninnissaq pisariaqarpat,
4. naalagaaffiup isumannaatsuunissaa illersorniarlugu suliarinninnissaq pisariaqarpat imaluunniit naalagaaffiup illersorneqarnissaanut suliarinninnissaq pisariaqarpat,
5. suliamik ingerlatsisinnaanissaq siunertaralugu suliarinninnissaq pisariaqarpat, pisortaqarfiit tamanut ammasumik ingerlatsineranni, Center for Cybersikkerhed-i imaluunniit inuup pingajuusoq peqquneqarsimappat paasissutissat ingerlateqqinnissaannut,
6. suliarinninneq pisariaqarpat, Center for Cybersikkerhed-ip imaluunniit inuk pingajuusup, paasissutissanik ingerlatsitsivigineqartut, pisinnaatitaallutik soqutigisisami malersornissaannut, aamma inuup pineqartup soqutigisatigut qaangiinnginnissaa pillugu imaluunniit
7. suliarinninneq inuit pillugit paasissutissanut tunngasuuppat, kapitali 4-imi ilaatinneqartutut.

**§ 11.** Race, inuiaassuseq, politikki, upperisat, filosofi tunngavigalugu upperisat, suliffeqarnermut atatillugu peqatigiiffinnut ilaasortaaneq aamma peqqissutsimut kinguaassiornermullu paasissutissanik inummut tunngasunik suliarinnittoqaqqusaanngilaq.

*Imm. 2.* Imm.1-imi aalajangersagaq atuutsinneqassanngilaq, imaappat

1. inuk pineqartoq taamatut suliarinninnissamut erseqqarissumik akuersisimappat,
2. suliarinninneq inuup pineqartup nammineq tamanut saqqummiussimasaanut tunngappat,
3. suliarinninneq pisariaqarpat, eqqartuussinermi piumasaqaatit aalajangersarnissaannut, atuutsinneqarnissaannut imaluunnit illersorneqarnissaannut,
4. suliarinninneq naalagaaffiup isumannaatsuunissaanut pisariaqarpat imaluunniit nalagaaffiup illersornissaanut,
5. suliarinninneq inunnut paasissutissanut tunngassuteqarpat, kapitali 4-mi ilagitinneqartutut.

**§ 12.** Paasissutissanik pillarneqaataasinnaasunik, paasissutissanik inuuniarnikkut ajornartorsiuteqarnermut tunngasunik allanillu paasissutissanik inummut namminermut tunngasunik § 11-mi, imm. 1-imi taaneqarsimanngitsunik suliarinnittoqaqqusaanngilaq, aatsaallu paasissutissanik taamaattunik suliarinnittoqarsinnaalluni Center for Cybersikkerhed-ip suliassaasa ingerlanneqarnissaannut tamakkua suliarisariaqarpata.

*Imm. 2.* Inunnut paasissutissatut Imm. 1-imi taaneqartut ingerlateqqinneqaqqusaanngillat.

Paasissutissanilli ingerlatitseqqiisoqarsinnaavoq, imaattoqarpat

1. inuk pineqartoq ingerlatitseqqiinissamut erseqqarissumik akuersisimappat,
2. inuttut soqutigisat imaluunniit tamat soqutigisaat pillugit ingerlatitseqqiineq pippat, soqutigisat pineqartut pingaaruteqassusaannik qaangiisoqarneratigut, paasissutissat isertuussassatut nalilerneqarsimasunik, tassani ilagitillugu inuup pineqartup eqqarsaatiginissaa paasissutissanut tunngatillugu,
3. ingerlatitseqqiineq pisortaqarfiit suliaasa ingerlannissaannut pisariarqarpat imaluunniit ingerlatitseqqiineq aalajangiinissamut pisariaqarpat, pisortat aalajangiiffigisassaannut,
4. ingerlatitseqqiineq inuup imaluunniit suliffeqarfiup suliaasa pisortatigoortuusut ingerlanneqarnissaannut pisariaqarpat imaluunniit
5. ingerlatitseqqiineq inunnut paasissutissanut tunngassuteqarpat, kapitali 4-mi ilagitinneqartutut.

**§ 13.** Paasissutissanik inunnut tunngasunik suliarinninneq imatut aaqqissuunneqassaaq, paasissutissanik pisarialinnik malinnaalluni suliarinninnikkut. Aamma nakkutiginnittoqassaaq qulakkeerniarlugu, paasissutissanik inunnut tunngasunik eqqunngitsunik imaluunniit paatsuunganartunik suliarinnittoqannginnissaa.

Paasissutissat inunnut tungasut eqqunngitsut imaluunniit paatsuunganartut piaarnerpaamik piiarneqassapput imaluunniit eqqortunngorlugit aaqqinneqassapput.

**§ 14.** Paasissutissat inunnut tunngasut katersorneqartut imatut toqqorneqassanngillat, inuit pineqartut pisariaqanngitsumik kinaassusersisinnaanngorlugit piffissap sivisujaap iluani, paasissutissanik suliarinninnermi piffissaq atorneqartoq siunertamut naapertuutissammat.

Kapitali 7

*Misissueqqissaarneq, ingerlatitseqqiineq aamma data-nik piiaaneq*

**§ 15.** Center for Cybersikkerhed-ip automatiseerikkamik data-t ingerlaarnerinut takussutissat, data-t ataatsimoortitat aamma data-t uninngasuutit pillugit mississueqqissaarsinnaavoq, kapitali 4-mi taaneqartunik. Manuelimik data-nik misissueqqissaarneq, kapitali 4-imi taaneqartunik, pisinnaavoq imatut pisoqarpat aatsaat:

1. Nassaarniarluni, misissueqqissaarniarluni aamma isumannaallisaalluni pisariaqartitsinikkut data-t ingerlaarnerinut takussutissat misissorneqarsinnaapput.
2. Tunngavilimmik pasitsaassaqarnermi isumannaallisaalluni pisoq pillugu paasisaqarumalluni pisariaqartitsinerlu naapertorlugu data-t ataatsimoortitat aamma data-t uninngasuutit misissoqqissaarneqarsinnaapput.
3. § 6 malillugu teknikkikkut isumannaallisaalluni misissuinermi data-t ingerlaarnerinut takussutissat, data-t ataatsimoortitat aamma data-t uninngasuutit misissoqqissaarneqarsinnaapput, misissuinermi pineqartumi pisariaqartitsineq naapertorlugu.
4. Isumannaatsumik attaveqaqatigiinnermik kiffartuussinermut atatillugu ingerlaavartumik Forvarsministeriap ataani suliaqarnermi, attaveqaqatigiinnermilu paasissutissanik immikkoortitanik imaqartunik nakkutilliinermi, data-t ingerlaarnerinut takussutissat aammalu data-t ataatsimoortitat, Forsvarsministeriamut aallaaveqartumik attuumassuteqartuniit pisortaqarfinninngaanneersut misissoqqissaarneqarsinnaapput.
5. Teknikkikkut misileraanermi aamma isumannaatsumik attaveqaqatigiinnermik kiffartuussinermut atatillugu kalerrisaarutinik naleqqussaanermi data-t ingerlaarnerinut takussutissat aammalu data-t ataatsimoortitat misissoqqissaarneqarsinnaapput misileraanissamut piareersaanermut atatillugu. Misileraaneq taamaatinneqassaaq, misileraanerup siunertaa anguneqarpat. Misissueqqissaarneq taamaallaat teknikkikkut ingerlatsinermut- aamma ineriartortitsinermut Center for Cybersikkerhed-ip sulisuinit ingerlanneqarsinnaavoq. Paasissutissat misileraanerminngaanniit aallaaveqartut sulisunut allanut ingerlateqqinneqassanngillat. Taamaattoq malware-t (softaware-t ajortut) teknikkikkut misileraanermi piaarinaatsoornikkut nassaarineqartut, Center for Cybersikkerhed-ip sulisuinit misissoqqissaarneqarsinnaapput nr. 2 malillugu.

**§ 16.** Center for Cybersikkerhed-ip data-t ingerlaarnerinut takussutissat, kapitali 4-mi taaneqartut ukununnga ingerlateqqissinnaavai:

1. Politiinut, isumannaatsumik attaveqaqatigiinnermik kiffartuussinermut atatillugu tunngavilimmik pasitsaassisoqarpat.
2. Pisortaqarfimmut imaluunniit suliffeqarfimmut, data-nut pineqartunut aallaaveqartumik attuumassuteqartunut, isumannaatsumik attaveqaqatigiinnermik kiffartuussinermut atatillugu tunngavilimmik pasitsaassisoqarpat, aammalu Center for Cybersikkerhed-ip sulianik ingerlatsinissaanut tamanna pisariaqartinneqarpat.
3. Danskit pisortaqarfii, elektroniskiusumik attaveqaqatigiinnermut kiffartuussiviit tamanut ammasut aamma – kiffartuussiviit aamma attaveqaqatigiinnermik kiffartuussiviit allat aamma

pisortaqarfiit suliffeqarfiillu Center for Cybersikkerhed-ip kalerrisaarutinik nassiussineranut atatillugu, tunngavilimmik isumannaallisaanermut tunngatillugu pasitsaassisoqarsimappat, kiisalu tamanna Center for Cybersikkerhed-ip sulianik ingerlatsinissaanut pisariaqartinneqarsimappat.

*Imm. 2.* Center for Cybersikkerhed-ip data-t ataatsimoortitat, kapitali 4-mi taaneqartut ukununnga ingerlateqqissinnaavai:

1. Politiinut, isumannaatsumik attaveqaqatigiinnermik kiffartuussinermut atatillugu tunngavilimmik pasitsaassisoqarpat.
2. Pisortaqarfimmut imaluunniit suliffeqarfimmut, data-nut pineqartunut aallaaveqartumik attuumassuteqartunut, isumannaatsumik attaveqaqatigiinnermik kiffartuussinermut atatillugu tunngavilimmik pasitsaassisoqarpat.

*Imm. 3.* Center for Cybersikkerhed-ip data-t uninngasuutit, kapitali 4-mi taaneqartut ukununnga ingerlateqqissinnaavai:

1. Politiinut, isumannaatsumik attaveqaqatigiinnermik kiffartuussinermut atatillugu tunngavilimmik pasitsaassisoqarpat.
2. Pisortaqarfimmut, suliffeqarfimmut imaluunniit inummut, data-nut pineqartunut aallaaveqartumik attuumassuteqartumut, isumannaatsumik attaveqaqatigiinnermik kiffartuussinermut atatillugu tunngavilimmik pasitsaassisoqarpat.
3. Allanut isumannaatsumik attaveqaqatigiinnermik kiffartuussisunut, Center for Cybersikkerhed-ip data-t pineqartut tigusimappagit § 6 b imaluunnit § 6 c naapertorlugit.

*Imm. 4.* Center for Cybersikkerhed-ip malware-t, kapitali 4-mi taaneqartut ukununnga ingerlateqqissinnaavai:

1. Politiinut.
2. Pisortaqarfimmut suliffeqarfimmulluunniit data-nut pineqartunut aallaaveqartumik attuumassuteqartumut.
3. Danskit pisortaqarfii, elektroniskiusumik attaveqaqatigiinnermut kiffartuussiviit tamanut ammasut aamma – kiffartuussiviit aamma attaveqaqatigiinnermik kiffartuussiviit allat aamma pisortaqarfiit suliffeqarfiillu, Center for Cybersikkerhed-ip kalerrisaarutinik nassiussineranut atatillugu.

*Imm. 5.* Imm. 1-miit 4-mut atorneqassanngillat data-nut teknikkikkut misileraanerninngaanneersunut aammalu isumannaatsumik attaveqaqatigiinnermik kiffartuussinermi kalerrisaarutinik naleqqussaanernut. Center for Cybersikkerhed-ip kisimiilluni data-t taamaattut ingerlateqqissinnaavai imatut pisoqaraangat:

1. Malware, nalaatsornerinnarmik paasineqartut, politiinut ingerlateqqinneqarsinnaapput, pisortaqarfimmut imaluunniit suliffeqarfimmut, data-nut pineqartunut attuumassuteqartumut, danskit pisortaqarfiinut, elektroniskiusumik attaveqaqatigiinnermut kiffartuussivinnut tamanut ammasunutt aamma - isumannaatsumik attaveqaqatigiinnermik kiffartuussivinnut aammalu pisortaqarfinnut aamma suliffeqarfinnut, Center for Cybersikkerhed-ip sillimaniarnermut tunngatillugu ilimasaarilluni kalerrisaarineranut atatillugu.
2. Data-t ingerlaarnerinut takussutissat pisortaqarfinnut imaluunniit suliffeqarfinnut aallaaveqartumik attuumassuteqartunut ingerlateqqinneqarsinnaapput.

*Imm. 6.* Imm. 1-miit 4-mut apeqqutaatinnagit, § 6 a-lu malillugu, Center for Cybersikkerhed-i isumannaallisaalluni pinaveersaartitsillunilu teknikkikkut misissuinerminut atatillugu

pisortaqarfimmi suliffeqarfimmilunniit sulisut pillugit paasissutissanik ingerlatitseqqiisinnaavoq sulisut pineqartut kinaassusaat isertorneqarpata.

**§ 17.** Data-t, kapitali 4-mi taaneqartut, piiarneqassapput, suliarinninnermut siunertaq anguneqarpat.

*Imm. 2.* Suliarinninnermi siunertarineqartoq anguneqarsimanngikkaluarpalluunniit, tak. imm.

1, taava

1. data-t, isumannaallisaanikkut pasitsaassisoqarneranut tunngassuteqartut, sivisunerpaamik ukiuni 5-ni toqqortaatigineqarsinnaapput,
2. data-t, isumannaallisaanikkut pasitsaassisoqarneranut tunngassuteqanngitsut, kisiannili pisortaqarfinneersut, annerusumik immikkut ittumik nunanut allanut-, sillimaniarnermut- aammalu illersornissamut politikkikkut tunngassuteqartut, kiisalu suliffeqarfinnut kattuffinnullu tunngassuteqartut, immikkut ittumik pissutsinut pingaarutillit, sivisunerpaamik ukiuni 3-ni toqqortaatigineqarsinnaapput aamma
3. data-t allat, isumannaallisaanikkut pasitsaassisoqarneranut tunngassuteqanngitsut, sivisunerpaamik qaammatini 13-ini toqqortaatigineqarsinnaapput.

*Imm. 3.* Imm. 2-mi killissarititaasut Center for Cybersikkerhed-ip data-nik pineqartunik piffissami nalunaarsuineraniit atuutissapput.

*Imm. 4.* Center for Cybersikkerhed-ip data-t pineqartut backup-ii imm. 1 aamma 2 malillugit killissarititaasut naaneraniit qaammatit 4-t angullugit toqqortaatigisinnaavai. Center for Cybersikkerhed-ip qulakkiissavaa, backup-inik data-nik tigusinermi, data-t pineqartut siusinnerusukkut imm. 1 aamma 2 malillugit piiarneqarsimasut erngertumik piiarneqaqqissasut.

*Imm. 5.* § 16 malillugu data-t pisortaqarfinniit imaluunniit suliffeqarfinniit aallaaveqartut allanut ingerlateqqinneqarsimagaangata taava imm. 1 aamma 2 data-nut pineqartunut atuutissanngillat.

*Imm. 6.* § 6 a malillugu isumannaallisaalluni pinaveersaartitsinermut atatillugu teknikkikkut misissuinermi data-t Cyber for Cybersikkerhed-ip iserfigisinnaaligaani, paasissutissat inunnut tunngasut data-ni pineqartuniittut, piiarneqassapput imaluunniit kinaassusersisinnaajunnaarneqassapput, isumannaallisaalluni teknikkikkut misissuineq naammassineqarpat. Center for Cybersikkerhed-ip paasiguniuk, data-ni pineqartut inummut tunngasunik paasissutissanik imaqartut, taava taakkua piaartumik piiarneqassapput.

*Imm. 7.* Imm. 2-mi, nr. 2 aamma 3 malillugit piffissaliunneqartutuut piiaanissaagaluaq piffissami sivikitsumi atorunnaarallartinneqarsinnaavoq, Center for Cypersikkerhed-ip suliassaanut tunngatillugu tamanna pingaarutilittut pisarialittullu nalilerneqarpat. Isertortumik paasiniaasartunik nakkutiginnittut piaartumik atorunnaarallartitsinermik ilisimatinneqassapput 1. imm. malillugu aamma atorunnaarallartitsinermut tunngavigisaq pillugu.

**§ 17 a**. § 17 atuutsinneqassanngilaq, § 6 b malillugu pisuusaartitsilluni saassunneqartussatut data- nut toqqortanut imaluunniit § 6 c-mi ilagitinneqartutut aaqqissugaanikkut tiguneqartunut, Center for Cybersikkerhed-ip data-t pineqartut annertunerusumik nalilersugassanngorlugit tigunngippagit. Data-t pineqartut piaarnerpaamik piiarneqassapput. Center for Cybersikkerhed-ip data-t pineqartut annertunerusumik nalilersugassanngorlugit tiguppagit, taava piiaaneq § 17-mi malittarisassat malillugit pissaaq.

Kapitali 8

*Upalungaarsimaniarnermi periussissat*

**§ 18.** Center for Cybersikkerhed-i teknikkut aamma aaqqissuussaanermut tunngatillugu kinguneqaatissanik naleqquttunik aaqqissuussissaaq, paasissutissanik piaarinikkut imaluunniit unioqqutitsinikkut piiaanissamut, tammartitsinissamut imaluunniit ajortumeerinissamut, aamma pinngitsoortinniarlugit, susassaqanngitsut ilisimasaqalernissaat, data-t atornerlunneqarnissaat imaluunniit inatsisit unioqqutillugit suliarineqarnissaat.

*Imm. 2.* Paasissutissanut, allanit pissaanilinnit soqutiginarsinnaasunut tunngatillugu, Center for Cybersikkerhed-i kinguneqaatissanik naleqquttunik aaqqissuussissaaq, sorsuttoqaleriataarsinnaanerani imaluunniit assigisaanik pisoqariataarsinnaanerani piiaanissamik imaluunniit suujunnaarsitsinissamik periarfissiisunik.

Kapitali 9

*Paasissutissanik inunnut tungasunik suliarinninnermik nakkutilliineq*

**§ 19.** Isertortumik paasiniaasartunik nakkutilliineq, tak. § 16 Politiit isertortumik paasiniaasartui (PET) pillugit danskit inatsisaat, malillugu Center for Cybersikkerhed-ip paasissutissanik inunnut tunngasunik suliarinninneranik nakkutilliineq ingerlanneqassaaq kapitalimi uani malittarisassat malillugit.

*Imm. 2.* Nakkutilliisut ingerlatsissapput allanut attuumassuteqaratik.

**§ 20.** Maalaartoqarneratigut imaluunniit nammineq piumassutsiminnik nakkutilliisut misissussavaat, Center for Cybersikkerhed-ip kapitali 4-mi, 4 a-mi, 6-imi 7-milu malittarisassat malinneraat, paasissutissat inunnut tunngasut suliarinerini.

**§ 21.** § 20 malillugu nakkutilliisut suliaminnut tunngatillugu Cyber for Cybersikkerhed-imut oqaaseqaateqarsinnaapput.

*Imm. 2.* Nakkutilliisut forsvarsministerimut ilisimatitsissuteqassapput pissutsinik, nakkutilliisut naliliineratigut forvarsministerimut ilisimatitsissutigineqartariaqartunik.

*Imm. 3.* Center for Cybersikkerhed-ip immikkut ittumik nakkutilliisuniit oqaaseqaatigineqartumi piumasarineqartoq malinngippagu, tak. imm. 1, taava center-ip tamanna pillugu nakkutilliisut ilisimatissavai aamma kinguarsaanertaqanngitsumik forsvarsministerimut suliaq aalajangigassanngorlugu tunniutissallugu.

**§ 22.** Nakkutilliisut Center for Cybersikkerhed-imut paasissutissaq sunaluunniit piumasinnaavaa imaluunniit suulluunniit tigussaasut piumasinnaavai, nakkutilliisut sulinerannut tunngaviusut.

*Imm. 2.* Nakkutilliisunut ilaasortat aamma nakkutilliisut allattoqarfiat kinaassutsimik uppernarsaanikkut, eqqartuussiviillu aalajangiiteqqaarnagit, ininut tamanut, suliarinninnermi ingerlatsiviusunut, Cyber for Cybersikkerhed-i sinnerlugu ingerlanneqartunut, siulersorneqartunut, paasissutissanik iserfigineqarsinnaasulimmut, suliarineqartunut, imaluunniit

teknikkikkut atortunut toqqorsivinnut imaluunniit teknikkikkut atortunut atorneqartunut isersinnaatitaapput.

*Imm. 3.* Nakkutilliisut Center for Cybersikkerhed-i allakkatigut oqaaseqaatilioqqusinnaavaa piviusut pillugit aammalu eqqartuussiveqarnermut tunngasut pillugit.

*Imm. 4.* Nakkutilliisut noqqaasinnaapput, Center for Cybersikkerhed-imit aallartitaq najuutissasoq suliarinninnermut tunngatillugu nassuiaasussatut.

**§ 23.** Pisortat ingerlatsinerat pillugu paasitinneqarsinnaatitaaneq pillugu inatsimmi, § 6 minillugu, malittarisassat nakkutilliisut sulinerannut atuutinngillat.

*Imm. 2.* Pisortat ingerlatsinerat pillugu inatsimmi kapitali 4-miit 6-imut, aamma inunnik paasissutissanik suliarinnittarneq pillugu inatsimmi nakkutilliisut sulinerat ilaatinneqanngilaq.

**§ 24.** (Kalaallit Nunaannut atuutsinneqalissanngilaq)

Kapitali 9 a

*Pillaatissatut aalajangersakkat il. il.*

**§ 24 a.** Akiliisitaanermik pillarneqassaaq, allamik sakkortunerusumik pillaasoqanngippat inatsisit allat malillugit, pineqartoq, § 7 b, imm. 2 malillugu peqqussummik malinninngitsoq.

*Imm. 2.* (Kalaallit Nunaannut atuutsinneqalissanngilaq)

*Imm. 3.* Suliffeqarfiit il. il. (inuit inatsisitigut pisinnaatitaasut pisussaatitaasullu) pillarneqarsinnaatitaapput pinerluttulerinermi inatsimmi kapitali 5-imi malittarisassat malillugit.

Kapitali 10

*Atuutsinneqalernissaanut aalajangersagaq*

**§ 25.** Peqqussut atuutilersinneqassaaq Lovtidende-mi nalunaarutigineqarpat.

Imm*. 2-5.* (Kalaallit Nunaannut atuutsinneqalissanngillat)

 *Amalienborgimit tunniunneqarpoq, ulloq 20. november 2020*

Kunngisut Atsiorpugut Naqissusiillutalu

 MARGRETHE R.

/ Trine Bramsen